Latvijas Republikas Daugavpils pilsētas dome

reģ.Nr. 90000077325

Krišjāņa Valdemāra iela 1, Daugavpils, LV-5401

**Pārskats par būvniecības ieceres**

**„JAUNAS TRAMVAJU LĪNIJAS IZBŪVE VAIŅODES IELAS POSMĀ UN ESOŠĀS TRAMVAJU LĪNIJAS PĀRBŪVE SAVIENOJOT PILSĒTAS APKAIMES „ĶĪMIJA” – „VECSTROPI” DAUGAVPILĪ”**

**publiskās apspriešanas rezultātiem**

2016.gada 28.aprīlī Daugavpilī

Būvniecības ieceres **„JAUNAS TRAMVAJU LĪNIJAS IZBŪVE VAIŅODES IELAS POSMĀ UN ESOŠĀS TRAMVAJU LĪNIJAS PĀRBŪVE SAVIENOJOT PILSĒTAS APKAIMES „ĶĪMIJA” – „VECSTROPI” DAUGAVPILĪ”** (turpmāk būvniecības iecere) publiskās apspriešanas procedūra notika laika posmā no 2021.gada 8.marta līdz 2021.gada 6.aprīlim, atbilstoši 2014.gada 28.oktobra Ministru kabineta noteikumu Nr.671 „Būvniecības ieceres publiskās apspriešanas kārtība” (turpmāk Noteikumi) prasībām.

2021.gada 12.janvārī Akciju sabiedrība „Daugavpils satiksme” (turpmāk būvniecības ierosinātājs) Daugavpils pilsētas domes (turpmāk Dome) Pilsētplānošanas un būvniecības departamenta (turpmāk Departaments) būvvaldei Būvniecības informācijas sistēmā iesniedza Būvniecības ieceres iesniegumu.

Saskaņā ar Būvniecības likuma 14.panta trešās daļas 1.punktu un piekto daļu, izskatot būvniecības ieceres iesniegumu, būvvalde atkarībā no būvniecības ieceres veida lemj par būvatļaujas izdošanu, atteikumu izdot būvatļauju vai būvniecības ieceres publisku apspriešanu. Ja blakus dzīvojamai vai publiskai apbūvei ir ierosināta tāda objekta būvniecība, kura var radīt būtisku ietekmi (smaku, troksni, vibrāciju vai cita veida piesārņojumu), bet kurai nav piemērots ietekmes uz vidi novērtējums, būvvalde nodrošina būvniecības ieceres publisku apspriešanu un tikai pēc tam pieņem lēmumu par ierosinātā objekta būvniecības ieceri.

Pamatojoties uz Būvniecības likuma 14.panta piekto daļu, Noteikumu 2., 5., 6., 8., 9., 10., 11. punktiem, Departamenta būvvalde ar 2021.gada 2.februāra lēmumu Nr.3-15/71 (Būvniecības informācijas sistēmas lietas Nr. BIS-BL-367475-6624) nolemj: piemērot būvniecības iecerei publiskās apspriešanas procedūru.

Departamenta būvvalde izvērtējusi būvniecības ierosinātāja iesniegto dokumentu, informācijas un materiālu atbilstību Noteikumu prasībām, ir konstatējusi, ka tie atbilst Noteikumu prasībām, un ir pamats pieņemt lēmumu par būvniecības ieceres publiskas apspriešanas uzsākšanu.

Pamatojoties uz likuma “Par pašvaldībām” 15.panta pirmās daļas 14.punktu, Būvniecības likuma 14.panta piekto daļu, Noteikumu 12.punktu, Departamenta būvvalde ar 2021.gada 3.marta lēmumu Nr.3-15/129 nolemj:

1. Uzsākt būvniecības ieceres publiskas apspriešanas procedūru.
2. Noteikt publiskas apspriešanas procedūrai sekojošus termiņus:
   1. Procedūras termiņš – no 2021.gada 8.marta līdz 2021.gada 6.aprīlim.
   2. Prezentācijas pasākums – 2021.gada 19.martā plkst. 17.00 Zoom platformā.

Informācija par būvniecības ieceri un būvniecības ieceres publiskās apspriešanas procedūras uzsākšanu un norises kārtību tika izvietota:

* Daugavpils pašvaldības tīmekļa vietnē [www.daugavpils.lv](http://www.daugavpils.lv)
* sadaļā “Ziņas”:
* 01.03.2021. rakstā „Piešķirts finansējums projektam „Videi draudzība sabiedriskā transporta attīstība Daugavpils pilsētā, 2.kārta”,
* 05.03.2021. rakstā „Izsludināta sabiedriskā apspriešana par jaunas tramvaju līnijas izbūvi”,
* 11.03.2021. videosižetā „Pilsētas iedzīvotājus aicina izteikt viedokli par jaunās tramvaja līnijas projektu”,
* 17.03.2021. rakstā „2021.gada 19.martā no plkst.17.00 „ZOOM” platformā notiks būvniecības ieceres prezentācija,
* 22.03.2021. rakstā „Iedzīvotājiem prezentēja jaunas tramvaja līnijas projektu”, pievienojot būvniecības ieceres prezentāciju,
* 31.03.2021. videosižetā „Pilsētas iedzīvotājus aicina izteikt viedokli par jaunās tramvaja līnijas projektu”,
* 12.04.2021. videosižetā „Daugavpieliši atbalsta jaunas tramvaju līnijas izbūvi Vaiņodes ielā”;
* sadaļā “Publiskā/sabiedriskā apspriešana”:
* 05.03.2021., pievienojot publiskās apspriešanas procedūras paziņojuma tekstu, grafisko materiālu, aptaujas lapu,
* 22.03.2021., pievienojot būvniecības ieceres prezentāciju;
* AS „Daugavpils satiksme” tīmekļa vietnē [www.dsatiksme.lv](http://www.dsatiksme.lv)
* būvniecības informācijas sistēmā,
* Domes telpās, Krišjāņa Valdemāra ielā 1, Daugavpilī,
* Būvniecības ieceres teritorijā 3.maršrūta tramvaju galapunktā „Stropu ezers” izvietota būvtāfele.
* Ar atsauci uz Domes interneta mājas lapu, informāciju atspoguļoja Daugavpils pilsētas interneta portāli, proti,
* [www.gorod.lv](http://www.gorod.lv):
* 05.03.2021. rakstā „Даугавпилчан призывают участвовать в публичном обсуждении новой трамвайной ветки”,
* 18.03.2021. rakstā „19 марта пройдет публичное обсуждение проекта новой трамвайной ветки”;
* [www.nasha.lv](http://www.nasha.lv):
* 08.03.2021. rakstā „Горожане смогут делиться мнением о необходимости новой трамвайной линии”,
* 23.03.2021. rakstā „Приглашают обсуждать новую трамвайную ветку в Стропы и показали, как она будет выглядеть”,
* 01.04.2021. rakstā „До 6 апреля от горожан ждут мнений по поводу строительства новой трамвайной линии”;
* [www.grani.lv](http://www.grani.lv):
* 05.03.2021. rakstā „Объявляют общественное обсуждение трамвайной ветки Старые Стропы – Химия”,
* 10.03.2021. rakstā „От жителей ждут предложений по новой трамвайной ветке”,
* 18.03.2021. rakstā „Дистанционная презентация проекта строительства новой трамвайной ветки”,
* 23.03.2021. rakstā „Горожанам представлен проект новой трамвайной линии”, ar videomateriālu,
* 24.03.2021. rakstā „Глава AS „Daugavpils satiksme” о том, на что жалуются жители Строп, и как проект позвлит решить проблему”.

BŪVNIECĪBAS IECERES

**„JAUNAS TRAMVAJU LĪNIJAS IZBŪVE VAIŅODES IELAS POSMĀ UN ESOŠĀS TRAMVAJU LĪNIJAS PĀRBŪVE SAVIENOJOT PILSĒTAS APKAIMES „ĶĪMIJA” – „VECSTROPI” DAUGAVPILĪ”**

APRAKSTS

Būvniecības iecere tiek veikta balstoties uz AS “Daugavpils satiksme” (vienotais reģistrācijas Nr. 41503002269) un SIA “BRD projekts” (vienotais reģistrācijas Nr. 40003583282) 2020.gada 14.oktobrī noslēgto līgumu Nr.ASDS/2020/46/KF par objekta “*Jaunas tramvaju līnijas izbūve Vaiņodes ielas posmā un esošās tramvaju līnijas pārbūve savienojot pilsētas apkaimes “Ķīmija”- “Vecstropi” Daugavpilī*” būvprojekta izstrādi un autoruzraudzību.

AS „Daugavpils satiksme” vērtējot sabiedriskā transporta maršruta tīklu un esošo pasažieru plūsmu, kā arī attīstot videi draudzīgā transporta izmantošanu pilsētas ietvaros, kā vienu no priekšnosacījumiem, lai palielinātu pasažieru plūsmu un veicinātu sabiedriskā transporta izmantošanu ir nepieciešams veikt izmaiņas esošajos tramvaju transporta un autobusu transporta kustību maršrutos.

Uz doto brīdi, AS “Daugavpils satiksme” ir īstenojusi jauna posma būvniecību Vasarnīcu iela – Stropu ciems, tādējādi uzlabojot videi draudzīga sabiedriskā transporta pieejamību nozīmīgiem pilsētas un reģiona mēroga objektiem un atpūtas teritorijai. Īstenojot tramvaju līnijas izbūvi Vaiņodes ielas posmā, ir paredzēta papildus sabiedriskā transporta pieejamība, kā arī uzlabojumi esošajā maršrutā veidojot noslēgtu tramvaju kustības maršrutu.

Būvniecības ieceres veikšanas vieta paredzēta Daugavpilī, Vaiņodes ielā posmā no Jātnieku ielas līdz tramvaju galapunktam “Stropi” un Vasarnīcu ielā posmā no tramvaju galapunkta līdz pagriezienam uz Daugavpils slimnīcu.

Vaiņodes ielā posmā no tramvaju depo līdz tramvaju galapunktam “*Stropu ezers*” (neieskaitot) tiek plānots izbūvēt jaunu sliežu ceļu un kontakttīklu tādēļ šajā posmā paredzētais būvniecības veids ir “***Jaunbūve***”. Tramvaju galapunktā “*Stropi*” un Vasarnīcu ielā tiek pārbūvēts esošais tramvaju sliežu ceļš mainot novietojumu un būvapjomu, kas nozīmē ka šajā posmā plānotais būvniecības veids- “***Pārbūve***”.

Atbilstoši MK noteikumu Nr.500 “Vispārīgie būvnoteikumi” 1.pielikumam “Būvju iedalījums grupās, atbilstoši būvniecības procesam” inženierbūve atbilst ***II grupai***.

Būves paredzētais lietošanas veids: “*Tramvaju sliežu ceļi ar ceļa segumu*” **21220102**.

Atbilstoši darba uzdevumam tiek paredzēts savienot esošo tramvaju sliežu ceļu Jātnieku ielā ar tramvaju galapunktu “Stropu ezers”, kā arī paredzēts veikt galapunkta pārbūvi un esošās tramvaju līnijas pārbūvi Vasarnīcu ielā posmā no pagrieziena uz slimnīcu līdz galapunktam.

Izstrādāti divi sliežu ceļa plāna novietojuma varianti attiecībā pret Vaiņodes ielu un Vasarnīcu ielu. Vaiņodes ielā tiek piedāvāts sliežu ceļu novietojums ielas labajā vai kreisajā malā zaļajā zonā, savukārt Vasarnīcu ielā tiek piedāvāts demontēt esošo sliežu ceļu starp brauktuvi un tramvaju kontakttīkla (TKT) balstiem un izbūvēt jaunu sliežu ceļu aiz TKT balstu rindas- tālāk no esošās brauktuves. Veikts izstrādāto variantu salīdzinājums. Izstrādātie risinājumi 2020.gada 20.novebrī prezentēti Daugavpils pilsētas domes Pilsētbūvniecības un vides komisijas sēdē. Izklāstīti plusi un mīnusi - izmaksas, pārbūvējamās apakšzemes komunikācijas, gabarīti, cērtamie koki un mežs. Sēdē vienbalsīgi tika atbalstīts sliežu ceļa novietojums Vaiņodes lielas labajā malā (virzienā no centra uz Stropiem) zaļajā zonā. Tāpat tika atbalstīts ierosinājums Vasarnīcu ielā sliežu ceļu izvietot aiz TKT balstu rindas. Turklāt tika noteikts, ka esošā sliežu ceļa vietā jāparedz gājēju un velosipēdistu ceļš.

Turpmākā MBP izstrādes gaitā tiek apskatīts tikai 2020.gada 20.novebra sēdē akceptētais variants.

Tiek paredzēts izbūvēt jaunu viensliežu ceļu, pa kuru tramvaju kustība notiks abos virzienos. Jaunā tramvaju līnija savienosies ar esošo tramvaju līniju Jātnieku ielā un šķērsojot ielas braucamo daļu turpināsies brauktuves malā, zaļajā zonā. Depo teritorijas posmā, esošo gājēju ietvi paredzēs pārcelt starp sliežu ceļu un teritorijas iežogojumu. Aiz depo teritorijas, Stropu ciema virzienā, gājēju ietve turpināsies tikai Vaiņodes ielas labajā malā. Paredzēts atjaunot esošo iebraukšanas un izbraukšanas ceļu uz depo teritoriju, kā arī izveidot jaunu tramvaju izbraukšanas un iebraukšanas ceļu depo teritorijas ziemeļu galā. Tas nodrošinās pilnvērtīgu tramvaju kustību abos virzienos.

Vaiņodes ielā, posmā no depo teritorijas līdz Daugavpils Stropu pamatskolas teritorijai, sliežu ceļš, lai neskartu tur esošās apakšzemes komunikācijas- sadzīves spiedkanalizāciju (2x300mm), “*Sadales tīkls*” 10kV elektrības kabeļus, kā arī “*Daugavpils satiksme*” tramvaju vilces kabeļus, tiek atvirzīts no ielas braucamās daļas. Tā rezultātā projektā jāveic ielu sarkano līniju korekcija un tiek paredzēta koku un meža ciršana darbu zonā.

Tiek paredzēts izveidot tramvaju vagonu samainīšanās vietu “*salu*” atbilstoši darba uzdevumam. Sala izvietota aiz ceļa pagrieziena pie esošā automašīnu stāvlaukuma Vaiņodes ielas kreisajā pusē un dabīgi izveidotas gājēju pārejas vietas, kas savieno meža masīvus abās Vaiņodes ielas pusēs ar gājēju un velobraucēju takām. Izvērtējot gājēju kustību, tiek secināts, ka meža takas ir gājēju un velobraucēju iecienītas, jo savieno Vasarnīcas ielas rajonu ar slēpošanas trasi “*Zilākalna*” teritorijā pa īsāko maršrutu. Tādēļ šajā vietā tiek paredzētas jaunas tramvaju pieturvietas, kas apvienotas ar tramvaju vagonu samainīšanās vietu, kā arī izveidota neregulējama gājēju pāreja, kas aprīkota ar atbilstošām ceļa zīmēm un ceļa horizontālo apzīmējumu. Vaiņodes ielā, šajā posmā tiek piedāvāts samazināt atļauto transportlīdzekļu braukšanas ātrumu no 70km/h uz 50km/h, jo minētajā posmā iela ir ar nepārredzamu plāna un garenprofila līkni, salīdzinoši lielu transportlīdzekļu kustības intensitāti un intensīvu gājēju kustību pār Vaiņodes ielu.

Posmā gar Daugavpils Stropu pamatskolu tramvaju līnija pietuvinās maksimāli tuvu ielas braucamajai daļai- sliežu ceļa ass 3.15m attālumā no brauktuves malas. Brauktuve šajā posmā tiek sašaurināta, un esošo 2x4.15m plato joslu vietā tiek paredzētas 2x3.75m platas joslas. Tādējādi tiek nodrošināts, ka sliežu ceļš iekļaujas starp ielas brauktuvi un Daugavpils Stropu pamatskolas teritorijas iežogojumu. Pretī Krimuldas ielai ir esošs gājēju celiņš no skolas teritorijas. Uzlabojot satiksmes drošību šajā vietā, būvprojektā paredzam izveidot neregulējamu gājēju pāreju aprīkotu ar attiecīgām ceļa zīmēm un ceļa horizontālajiem apzīmējumiem.

Posmā no Krimuldas ielas līdz Turaidas ielai starp sliežu ceļu un skolas teritorijas žogu tiek paredzēta gājēju ietve, kas nodrošinās piekļuvi autobusu pieturvietai “Internātskola”. Autobusu pieturvietas kabata tiek izvietota apvienojot ar sliežu ceļu, nodrošinot vides pieejamības prasības.

Tramvaju galapunkts ir izveidots lokveidā, nodrošinot tramvaju maršrutus gan “pa loku”, gan “līdz galapunktam un atpakaļ”. Arī pieturvietas galapunktā izvietotas tā, lai tās nodrošinātu maršrutus “pa loku” un “līdz galapunktam un atpakaļ”. Sakarā ar to, ka minimālais galapunkta loka rādiuss ir 20.0m, ietverot abas pieturvietas, galapunkts skar Turaidas ielu un tur esošo sakaru kanalizāciju. Esošais Turaidas ielas posms gar galapunktu ir ar grants segumu. Izbūvējot pieturvietu un apakšzemes komunikācijas Turaidas ielas sarkanajās līnijās paredzam pārbūvēt ielu ar asfaltbetona segumu. Visas pieturvietu platformas paredzēts aprīkot ar vājredzīgo cilvēku brīdinošām joslām visas platformas garumā, uzejas un noejas tiek veidotas ar slīpumu kas ir vienāds vai mazāks par 4%. Platformas paredzēts pacelt tādā augstumā virs esošā seguma, lai to segums sakristu ar tramvaju grīdas līmeni, tādējādi nodrošinot iekāpšanu un izkāpšanu no tramvaja cilvēkiem ar pārvietošanās traucējumiem vai ar ratiņiem. Ceļa zīmes un citus balstus, kurus ierobežotas platības dēļ nav iespējams izvietot ārpus gājēju satiksmes telpas, paredzēts aplīmēt ar kontrastējošas krāsas joslām dažādos augstumos, kā arī veidot atšķirīgu segumu, kas nodrošinās to savlaicīgu pamanīšanu vājredzīgiem cilvēkiem.

Gājēju pāreju zonās segumus paredzēts izveidot vienā līmenī, bez šķēršļiem, kas paaugstinās komfortu gājējiem ar ratiņiem, cilvēkiem ratiņkrēslos un velosipēdistiem.

Vasarnīcu ielā esošais sliežu ceļš ir stipri nolietojies- gulšņi ar būtisku trupi, sliedes nodilušas, grunts sēšanās un kūkumošanās rezultātā sliežu ceļam novērojami iesēdumi un nobīdes plānā. Esošais sliežu ceļš atrodas tik tuvu brauktuves malai, ka nav iespējams izvietot ne ceļa zīmes, ne pieturvietu platformas. Projektā paredzam, ka esošais sliežu ceļš tiek demontēts un tā vietā tiek izbūvēts kopīgais gājēju un velobraucēju celiņš, savukārt sliežu ceļš tiek izbūvēts aiz tramvaju kontakttīklu balstu rindas. Kontakttīklu balsti ir nesen izbūvēti jauni, tādēļ tos var saglabāt mainot tikai esošās piekarsistēmas virzienu, pārceļot esošos kronšteinus un kontaktvadu balstu pretējā pusē.

Piesārņojošo vielu emisijas- tramvaja līnijas izbūve un pārbūve paaugstinās elektrificētā transporta īpatsvaru pilsētas rekreācijas daļā, uzlabojot tramvaja maršruta tīklu un tā ekspluatācijas apstākļus. Tātad pieaugs bez gaisu piesārņojošām izplūdes gāzēm esoša transporta izmantošana. Tramvaja līnijas ekspluatācija tiešā veidā nepalielinās piesārņojošo vielu koncentrāciju gaisā. Izņēmums varētu būt putekļi jeb cietās daļiņas (PM/10 un PM/2,5), kas veidotos tramvaju kustības rezultātā. Pastiprināta putekļu veidošanās iespējama sausā laikā no netīra (putekļaina, smilšaina) tramvaja sliežu ceļa bez cietā seguma vai bez kopta zāliena.

Ieceres izstrādes laikā tika apkopota informācija par līdzīgiem objektiem, kur ir modelētas gaisa piesārņojuma izkliedes ainas jaunu tramvaja līniju izbūves apkaimē. Ietekme uz gaisa kvalitāti no tramvaja līniju ekspluatācijas vērtējama kā nenozīmīga, jo nerada nozīmīgas tiešas piesārņojošo vielu emisijas gaisā, neskaitot netiešās emisijas (no elektrības ražošanas), ko rada citas piesārņojošas darbības.

Smakas - neattiecas uz paredzēto darbību. Paredzētās darbības īstenošana un nodrošināšana (ekspluatācija) neradīs jaunus smaku avotus salīdzinājumā ar esošo situāciju. Īslaicīgi smaku traucējumi iespējami būvdarbu laikā.

Fizikālās ietekmes (piemēram, elektromagnētiskais starojums, vibrācija, troksnis) Tramvaja līniju normālas ekspluatācijas apstākļos nav sagaidāms, ka elektromagnētiskais starojums varētu radīt būtiski negatīvu ietekmi uz cilvēku veselību. Turklāt tramvaja kontakttīkls, ritošais sastāvs un citi infrastruktūras elementi būs atbilstoši ES standartiem. Tramvaja līnijas posmu būvniecības un pārbūves laikā, paredzētās darbības teritorijā un tās apkārtnē vērā ņemamu trokšņa ietekmi varētu radīt būvtehnikas izmantošana un materiālu transportēšana. Šobrīd nav zināms precīzs būvniecības tehnikas vienību un transportlīdzekļu skaits, kas tiks izmantots būvdarbu laikā.

Ieceres izstrādes laikā tika apkopota informācija par līdzīgiem objektiem, kur jaunas tramvaja līnijas izbūvei un esošo posmu pārbūvei ir veikts tramvaja ekspluatācijas radītā trokšņa novērtējums. Secināts, ka izbūvēto un pārbūvēto tramvaja līniju posmu ekspluatācijas radītais troksnis pie plānotās ekspluatācijas intensitātes ir vismaz par 10 dB mazāks, nekā esošais auto satiksmes troksnis. Tramvaja līniju ekspluatācija var cilvēkam subjektīvi traucēt ar vibrāciju, tramvaja skaņas un gaismas signālu veidā. Posmos, kur tramvaja līnija atrodas tiešā tuvumā esošai apbūve, piemēram ielai, iespējamais papildu subjektīvais traucējums iedzīvotājiem būs mazāks.

**APTAUJAS LAPĀS PAUSTO VIEDOKĻU APKOPOJUMS**

Publiskās apspriešanas laikā no 2021.gada 8.marta līdz 2021.gada 6.aprīlim par būvniecības ieceri saņemtas 9 (deviņas) aptaujas lapas un 1 (viena) vēstule.

*Veicot aptaujas lapu* ***kvantitatīvo*** *analīzi secināts sekojošais:*

* 9 respondenti un vēstules autore ir fiziskas personas,
* 1 aptaujas lapa aizpildīta neatbilstoši Publiskās apspriešanas noteikumu prasībām,
* 7 aptaujas lapās būvniecības iecere atzīmēta kā atbalstāma,
* 2 aptaujas lapās būvniecības iecere atzīmēta kā noraidāma,
* par būvniecības ieceri saņemta 1 vēstule ar priekšlikumiem.

*Veicot aptaujas lapu* ***kvalitatīvo*** *analīzi secināts sekojošais:*

***Būvniecības ieceres atbalstīšanas iemesli prioritārā kārtībā:***

* mikrorajonu attīstība un sabiedriskā transporta pieejamība,
* pilsētas infrastruktūras attīstība,
* papildus iespējas atpūtai,
* sakārtota vide un labiekārtota teritorija.

***Būvniecības ieceres neatbalstīšanas iemesli prioritārā kārtībā:***

* projekts nav rentabls,
* būvniecības laikā tiks iznicināta daļa no mežaparka zonas gar ceļu,
* plānotā tramvaja kustība radīs papildus trokšņus,
* tramvaja kustība piešķirs Vaiņodes ielai papildus satiksmes intensitāti,
* tramvaja kustība neļaus izvietot transportlīdzekļus stāvēšanai Vaiņodes ielas malā,
* tramvaja pielāgošana neatslogos kopējo satiksmes intensitāti ielā.

**Respondenti pauda sekojošus *priekšlikumus un ierosinājumus:***

|  |
| --- |
| * Tiks izgaismota Vaiņodes iela; |
| * Pašlaik no Ķīmiķu ciemata var nokļūt līdz Daugavpils reģionālajai slimnīcai ar 23. un 11.maršrutu autobusiem, ar 3.maršruta autobusu var aizbraukt līdz Jaunstropiem un pludmalei. Tramvajs piešķirs Vaiņodes ielai papildus satiksmes intensitāti. Ir vēlme, lai Vaiņodes iela kļūst draudzīgākā atpūtai dabā un pastaigām. Pašlaik ieelpota gaisa kvalitāte, pārvietojoties pa gājēju celiņu, nav laba. Plānotā tramvaja kustība radīs papildus trokšņus. |
| * Vienas pieturas dēļ nav prātīgi uzsākt šādu būvniecību, nepieciešams tikai norīkot dažus papildu autobusu reisus no Ķīmiķu ciemata līdz Daugavpils reģionālai slimnīcai. |
| * Tramvajs ir aktuāls Jaunās Forštadtes rajonam. |

Tabula Nr.1

**Respondentu iebildumi, priekšlikumi, ierosinājumi, aizrādījumi un to izvērtējums**

|  |  |
| --- | --- |
| Respondentu priekšlikumi un ierosinājumi | Būvniecības ierosinātāja/projektētāja komentārs |
| Pieturvieta starp Krimuldas un Turaidas ielām jāpārvieto starp Tērvetes un Krimuldas ielām, jo līdz gala pieturai ir diezgan tuvu, kā arī turpmāk attīstos atklāto baseinu, pieturvietas izvietojums būtu izdevīgāks. | Vaiņodes ielā starp Krimuldas un Turaidas ielām ir esoša autobusu pieturvieta "Internātskola", kuras novietojums tiek saglabāts. Autobusiem tiks atļauts uzbraukt uz sliežu ceļa un izlaist/ uzņemt pasažierus esošajā pieturvietā. |
| Neapmierina autotransporta kustības shēma. Pievienota respondentu satiksmes organizācijas shēma.  Satiksmes organizācijas shēma ar apli starp ielām Turaidas – Vasarnīcu - Abavas. Potenciālie pozitīvie aspekti:  1. Iespēja organizēt papildu autostāvvietu uz Dzintaras ielas (aktuāli pludmales sezonā un publisko pasākumu rīkošanā).  2. Galvenās transportlīdzekļu plūsmas kustība pēc Vasarnīcu – Turaidas - Abavas shēmas ļauj samazināt tās intensitāti atpūtas zonas tuvumā, radot gājējiem drošus pārvietošanas apstākļus.  3. T-krustojumā Dzintaru - Abavas satiksmes dalībniekiem tiek radīti drošāki apstākļi.  4. Tiek nodrošināta iespēja organizēt gājēju un velosipēdistu kustību Vaiņodes - Dzintaru virzienā, nešķērsojot ielas ar intensīvu satiksmi. | Atbilstoši respondentu pievienotajai satiksmes organizācijas shēmai tiek piedāvāts izveidot transporta rotācijas apli Abavas, Vasarnīcu un Turaidas ielu krustojumā. Papildus tam, shēmā tiek piedāvāts Abavas ielu un Dzintaru ielu veidot ar vienvirziena kustību, kā arī vienvirzienu kustību paredzot Vaiņodes ielā posmā no Dzintaru ielas līdz Turaidas ielai. Šāds risinājums pārvirzītu galveno satiksmes plūsmu uz Turaidas ielu posmā no Vaiņodes ielas līdz Abavas ielai.  Uzskatām, ka šādam risinājumam ir vairāki būtiski trūkumi:  1.Piedāvātā satiksme organizācijas shēma neuzlabo ne transporta kustības komfortu, ne satiksmes drošību. Piemēram, lai no Dzintaru ielas nokļūtu Vasarnīcu ielā, nepieciešams šķērsot divus sliežu ceļus, pārceļot visu satiksmes plūsmu no Dzintaru ielas uz Turaidas ielu.  2.Tiek papildus izveidots ceļu mezgls Turaidas, Abavas un Vasarnīcu ielā, kuru daļēji šķērsos sliežu ceļš. Lai nodrošinātu drošu sliežu ceļa šķērsojumu ar rotācijas apli vai tā atzaru, būtu papildus jāparedz kustību organizēt ar luksoforu.  3.Turaidas iela, posmā no Vaiņodes ielas līdz Abavas ielai šobrīd ir bez nozīmīgas transporta kustības. Organizējot transporta kustību atbilstoši komentāra shēmā norādītajam, pasliktinātos pasažieru drošība, kuri pārvietosies pa Turaidas ielu, lai nokļūtu uz tramvaju pieturvietu Turaidas ielā, vai nāks no tās. Daugavpils Stropu pamatskolas teritorijai ir izveidota izeja uz Turaidas ielu, kas nozīmē, ka arī skolnieki šķērsos Turaidas ielu, kuras autotransporta noslogojums daudzkārt palielinātos.  4.Piedāvātā satiksmes organizācijas shēma neatrisina gājēju un velobraucēju drošību un komfortu rotācijas apļa zonā. Gluži pretēji - satiksmes rotācijas aplis tiek uzskatīts par vienu no neērtākajiem un no satiksmes drošības viedokļa bīstamākajiem attiecībā tieši uz gājējiem un velobraucējiem.  Šī projekta mērķis ir uzlabot sabiedriskā transporta pieejamību, veidojot noslēgtu tramvaju loku un uzlabojot esošo maršrutu. Atbilstoši tam tiek veikti projektēšanas darbi, kas saistīti ar mērķa sasniegšanu un papildus uzlabojumi, kas tieši neattiecas uz mērķa sasniegšanu darba uzdevumā nav paredzēti. Projekta risinājumi neizslēdz iespējamību uzlabot vai mainīt transporta infrastruktūru Abavas, Dzintaru, Turaidas un Vasarnīcu ielās ārpus šī projekta ietvara un budžeta. |
| Neapmierina autotransporta kustības shēma. Pievienota respondentu satiksmes organizācijas shēma.  Satiksmes organizācijas shēma ar apli starp ielām Turaidas – Vasarnīcu - Abavas. Potenciālie pozitīvie aspekti:  1. Iespēja organizēt papildu autostāvvietu uz Dzintaras ielas (aktuāli pludmales sezonā un publisko pasākumu rīkošanā).  2. Galvenās transportlīdzekļu plūsmas kustība pēc Vasarnīcu – Turaidas - Abavas shēmas ļauj samazināt tās intensitāti atpūtas zonas tuvumā, radot gājējiem drošus pārvietošanas apstākļus.  3. T-krustojumā Dzintaru - Abavas satiksmes dalībniekiem tiek radīti drošāki apstākļi.  4. Tiek nodrošināta iespēja organizēt gājēju un velosipēdistu kustību Vaiņodes - Dzintaru virzienā, nešķērsojot ielas ar intensīvu satiksmi. | Atbilstoši respondentu pievienotajai satiksmes organizācijas shēmai tiek piedāvāts izveidot transporta rotācijas apli Abavas, Vasarnīcu un Turaidas ielu krustojumā. Papildus tam, shēmā tiek piedāvāts Abavas ielu un Dzintaru ielu veidot ar vienvirziena kustību, kā arī vienvirzienu kustību paredzot Vaiņodes ielā posmā no Dzintaru ielas līdz Turaidas ielai. Šāds risinājums pārvirzītu galveno satiksmes plūsmu uz Turaidas ielu posmā no Vaiņodes ielas līdz Abavas ielai.  Uzskatām, ka šādam risinājumam ir vairāki būtiski trūkumi: 1.Piedāvātā satiksme organizācijas shēma neuzlabo ne transporta kustības komfortu, ne satiksmes drošību. Piemēram, lai no Dzintaru ielas nokļūtu Vasarnīcu ielā nepieciešams šķērsot divus sliežu ceļus, pārceļot visu satiksmes plūsmu no Dzintaru ielas uz Turaidas ielu. 2.Tiek papildus izveidots ceļu mezgls Turaidas, Abavas un Vasarnīcu ielā, kuru daļēji šķērsos sliežu ceļš. Lai nodrošinātu drošu sliežu ceļa šķērsojumu ar rotācijas apli vai tā atzaru, būtu papildus jāparedz kustību organizēt ar luksoforu.  3.Turaidas iela, posmā no Vaiņodes ielas līdz Abavas ielai šobrīd ir bez nozīmīgas transporta kustības. Organizējot transporta kustību atbilstoši komentāra shēmā norādītajam, pasliktinātos pasažieru drošība, kuri pārvietosies pa Turaidas ielu, lai nokļūtu uz tramvaju pieturvietu Turaidas ielā, vai nāks no tās. Daugavpils Stropu pamatskolas teritorijai ir izveidota izeja uz Turaidas ielu, kas nozīmē, ka arī skolnieki šķērsos Turaidas ielu, kuras autotransporta noslogojums daudzkārt palielinātos. 4.Piedāvātā satiksmes organizācijas shēma neatrisina gājēju un velobraucēju drošību un komfortu rotācijas apļa zonā. Gluži pretēji- satiksmes rotācijas aplis tiek uzskatīts par vienu no neērtākajiem un no satiksmes drošības viedokļa bīstamākajiem attiecībā tieši uz gājējiem un velobraucējiem. Šī projekta mērķis ir uzlabot sabiedriskā transporta pieejamību, veidojot noslēgtu tramvaju loku un uzlabojot esošo maršrutu. Atbilstoši tam tiek veikti projektēšanas darbi, kas saistīti ar mērķa sasniegšanu un papildus uzlabojumi, kas tieši neattiecas uz mērķa sasniegšanu darba uzdevumā nav paredzēti. Projekta risinājumi neizslēdz iespējamību uzlabot vai mainīt transporta infrastruktūru Abavas, Dzintaru, Turaidas un Vasarnīcu ielās ārpus šī projekta ietvara un budžeta. |
| Uzskatu, ka tramvaja līnijas projektā nav vajadzīga saliņa, kurā var samainīties tramvaji, jo no 3.tramvaja gala pieturas (apļa) līdz tramvaju depo Ķīmijā ir tik pāris kilometru, kurus tramvajs veic 4-5 minūšu laikā un saliņa ir lieka. Uzskatu, ka pietura Vaiņodes ielā pie internātskolas ir lieka, jo Turaidas ielā, aiz pagrieziena, arī ir pietura. Vaiņodes ielas 6 mājas iedzīvotāju komfortam pēc iespējas jāsamazina tramvaja kustības radītie trokšņi: kavējot putekļu un trokšņu izplatīšanos, veikt apstādījumus starp Vaiņodes ielas braucamo daļu un dzīvojamo māju; nodrošinot alternatīvu vietu transportlīdzekļu izvietošanai, veidot transportlīdzekļu stāvlaukumu mājas pagalmā vai piemājas teritorijā. | Tramvaju izmantošana pilsētu apstākļos tiek uzskatīta par vienu no ekoloģiskajiem risinājumiem transporta jomā. Aizvien pasaulē pieaug siltumnīcefekta gāzu emisijas (SEG), ko rada iekšdedzes dzinēju izmantošana, un tā ir globāla problēma, ar kuru cilvēce saskārās jau šodien. Nodrošinot pilsētas iedzīvotājiem ērtu, modernu un finansiāli izdevīgu sabiedrisko transportu, sakārtojot vides pieejamības prasībām atbilstošu un modernu infrastruktūru, iedzīvotāji aizvien vairāk izvēlēsies pārsēties no privātā autotransporta uz sabiedrisko. Vismaz pilsētas teritorijā. Tādējādi tiktu mazināta vides piesārņošana ar SEG, putekļiem un troksni. Tramvaja līnijas izbūve un pārbūve paaugstinās elektrificētā transporta īpatsvaru pilsētas rekreācijas daļā, uzlabojot tramvaja maršruta tīklu un tā ekspluatācijas apstākļus. Tātad pieaugs bez gaisu piesārņojošām izplūdes gāzēm esoša transporta izmantošana. Tramvaja līnijas ekspluatācija tiešā veidā nepalielinās piesārņojošo vielu koncentrāciju gaisā. Izņēmums varētu būt putekļi jeb cietās daļiņas (PM/10 un PM/2,5), kas veidotos tramvaju kustības rezultātā. Pastiprināta putekļu veidošanās iespējama sausā laikā no netīra (putekļaina, smilšaina) tramvaja sliežu ceļa bez cietā seguma vai bez kopta zāliena, ko risināt var ar regulāru sliežu ceļa kopšanu. Būvniecības ieceres izstrādes laikā tika apkopota informācija par līdzīgiem objektiem, kur ir modelētas gaisa piesārņojuma izkliedes ainas jaunu tramvaja līniju izbūves apkaimē. Ietekme uz gaisa kvalitāti no tramvaja līniju ekspluatācijas vērtējama kā nenozīmīga, jo nerada nozīmīgas tiešas piesārņojošo vielu emisijas gaisā, neskaitot netiešās emisijas (no elektrības ražošanas), ko rada citas piesārņojošas darbības. Tāpat, ieceres izstrādes laikā tika apkopota informācija par līdzīgiem objektiem, kur jaunas tramvaja līnijas izbūvei un esošo posmu pārbūvei ir veikts tramvaja ekspluatācijas radītā trokšņa novērtējums.  Secināts, ka izbūvēto un pārbūvēto tramvaja līniju posmu ekspluatācijas radītais troksnis pie plānotās ekspluatācijas intensitātes ir vismaz par 10 dB mazāks, nekā esošais auto satiksmes troksnis.  Tramvaju samainīšanās sala Vaiņodes ielā tiek veidota atbilstoši darba uzdevumam. Tās nepieciešamība ir pamatojama ar to, ka Vaiņodes ielā tiek veidota viensliežu ceļa tramvaju līnija. Tramvaju atiešanas laiku no galapunkta var precīzi paredzēt atbilstoši grafikam, tajā pat laikā tramvaju kustība virzienā no centra var tikt kavēta. Piemēram, kādu objektīvu satiksmes apstākļu dēļ. Attiecīgi izmantojot samainīšanās salu, būtu iespējams salāgot pretimnākošu tramvaju kustību grafikus. Turklāt samainīšanās sala tiks izmantota arī kā tramvaju pieturvieta.  Vaiņodes ielā starp Krimuldas un Turaidas ielām ir esoša autobusu pieturvieta "Internātskola", kuras novietojums tiek saglabāts. Autobusiem tiks atļauts uzbraukt uz sliežu ceļa un izlaist/ uzņemt pasažierus esošajā pieturvietā.  Komentārā ir saskatāms arī kāds idejisks konflikts – tiek piedāvāts samazināt transportlīdzekļu skaitu Vaiņodes ielā (tai skaitā neatbalstot tramvaju līnijas ieviešanu), lai uzlabotu gaisa kvalitāti, samazinātu troksni un putekļus, tai pat laikā tiek norādīts par privāto automašīnu stāvvietu nepieciešamību, kas netieši norāda, uz vēlmi vairāk izmantot privāto auto, kas savukārt radītu papildus gaisa piesārņojumu, troksni u.t.t. |
| Līdz projekta izstrādei solīja pasažieru plūsmas monitoringu, varbūt saprātīgāk ir norīkot dažus papildu autobusa reisus no Ķīmiķu ciemata līdz Daugavpils reģionālai slimnīcai, un nebojāt mežaparka zonu gar ceļu. | Vērtējot sabiedriskā transporta maršruta tīklu un esošo pasažieru plūsmu, kā arī attīstot videi draudzīga transporta izmantošanu pilsētas ietvaros, kā vienu no priekšnosacījumiem, lai palielinātu pasažieru plūsmu un veicinātu sabiedriskā transporta izmantošanu, ir nepieciešams veikt uzlabojumus esošajos tramvaju un autobusu maršrutos. Infrastruktūras uzlabojumi nepieciešami arī tādēļ, lai nodrošinātu iespēju sliežu infrastruktūru izmantot aizvien jaunākajam un modernākam ritošajam sastāvam. Tas savukārt uzlabos sabiedriskā transporta prestižu, kā rezultātā ir sagaidāms, ka sabiedrisko transportu lietos aizvien lielāks pilsētas iedzīvotāju skaits.   Īstenojot tramvaju līnijas izbūvi Vaiņodes ielas posmā, ir paredzēta papildus sabiedriskā transporta pieejamība, kā arī uzlabojumi esošajā maršrutā, veidojot noslēgtu tramvaju kustības maršrutu.  AS “Daugavpils satiksme” ir īstenojusi jauna tramvaju līnijas posma būvniecību «Vasarnīcu iela - Stropu ciems», tādējādi uzlabojot videi draudzīga sabiedriskā transporta pieejamību nozīmīgiem pilsētas un reģiona mēroga objektiem un atpūtas teritorijai. |
| Vienas pieturas dēļ nav prātīgi uzsākt šādu būvniecību. Ir nepieciešams tikai norīkot dažus papildu autobusu reisus no Ķīmiķu ciemata līdz Daugavpils reģionālai slimnīcai. | Vērtējot sabiedriskā transporta maršruta tīklu un esošo pasažieru plūsmu, kā arī attīstot videi draudzīga transporta izmantošanu pilsētas ietvaros, kā vienu no priekšnosacījumiem, lai palielinātu pasažieru plūsmu un veicinātu sabiedriskā transporta izmantošanu ir nepieciešams veikt uzlabojumus esošajos tramvaju un autobusu maršrutos. Infrastruktūras uzlabojumi nepieciešami arī tādēļ, lai nodrošinātu iespēju sliežu infrastruktūru izmantot aizvien jaunākajam un modernākam ritošajam sastāvam. Tas savukārt uzlabos sabiedriskā transporta prestižu, kā rezultātā ir sagaidāms, ka sabiedrisko transportu lietos aizvien lielāks pilsētas iedzīvotāju skaits.   Īstenojot tramvaju līnijas izbūvi Vaiņodes ielas posmā, ir paredzēta papildus sabiedriskā transporta pieejamība, kā arī uzlabojumi esošajā maršrutā, veidojot noslēgtu tramvaju kustības maršrutu.  AS “Daugavpils satiksme” ir īstenojusi jauna tramvaju līnijas posma būvniecību «Vasarnīcu iela - Stropu ciems», tādējādi uzlabojot videi draudzīga sabiedriskā transporta pieejamību nozīmīgiem pilsētas un reģiona mēroga objektiem un atpūtas teritorijai. Tramvaju līnija uz Jaunās Forštadtes mikrorajonu tiek risināts cita projekta ietvaros. |

Noteikumu 16.1.punkta prasības nosaka, ka ***īpaši jāizvērtē to nekustamo īpašumu īpašnieku vai, ja tādu nav, - tiesisko valdītāju viedokļus, kuru nekustamie īpašumi robežojas ar zemesgabalu, kurā plānota būvniecība.***

Departaments izvērtēja Valsts zemes dienesta nekustamā īpašuma valsts kadastra informācijas sistēmā respondentu informāciju. Rezultātā tika secināts, ka publiskās apspriešanas termiņa laikā ir reģistrēta viena vēstule, kuras autores nekustamais īpašums Vaiņodes ielā 6, Daugavpilī, robežojas ar zemes vienību, kurā plānota būvniecība. Tiek izteikt viedoklis: Līdz projekta izstrādei solīja pasažieru plūsmas monitoringu, varbūt saprātīgāk ir norīkot dažus papildu autobusa reisus no Ķīmiķu ciemata līdz Daugavpils reģionālai slimnīcai, un nebojāt mežaparka zonu gar ceļu.

Publiskās apspriešanas procedūras ietvaros 2021.gada 19.martā, no plkst.17.00, „ZOOM” platformā notika ***būvniecības ieceres prezentācijas pasākums*** (turpmāk – prezentācijas pasākums).

Prezentācijas pasākumā piedalījās Domes pārstāvji, būvniecības ieceres un projektētāja pārstāvji, Departamenta speciālisti, Daugavpils pilsētas iedzīvotāji, plašsaziņas līdzekļu pārstāvji.

Prezentācijas pasākums protokolēts. (Skat.pielikums Nr.4).

Publiskā apspriešana notikusi laika posmā no 2021.gada 8.marta līdz 2021.gada 6.aprīlim, ievērojot Noteikumu prasības, līdz ar to publisko apspriešanu var atzīt par notikušu.

Pielikumā:

1. 2021.gada 2.februāra Departamenta būvvaldes lēmums Nr.3-15/71 (BIS-BV-5.2-2021-2 par publiskās apspriešanas nepieciešamību būvniecības iecerei „Jaunas tramvaju līnijas izbūve Vaiņodes ielas posmā no esošās tramvaju līnijas pārbūve savienojot pilsētas apkaimes „Ķīmija” – „Vecstropi” Daugavpilī”.
2. 2021.gada 3.marta Departamenta būvvaldes lēmums Nr.3-15/129 par publiskās apspriešanas uzsākšanu būvniecības iecerei „Jaunas tramvaju līnijas izbūve Vaiņodes ielas posmā no esošās tramvaju līnijas pārbūve savienojot pilsētas apkaimes „Ķīmija” – „Vecstropi” Daugavpilī”.
3. 9 aptaujas lapas, 1 vēstule.
4. 2021.gada 19.marta būvniecības ieceres prezentācijas pasākuma protokols.

Pārskatu sagatavoja

Departamenta arhīva un lietvedības pārzine Irēna Gajevska

SASKAŅOTS:

Departamenta vadītāja Santa Pupiņa

Šis dokuments ir parakstīts ar drošu elektronisko parakstu un satur laika zīmogu.